钦定古今图书集成/明伦汇编/交谊典/第112卷 > 荀子 > 《荣辱》
## 钦定古今图书集成/明伦汇编/交谊典/第112卷 > 荀子 > 《荣辱》

斗者，忘其身者也，忘其亲者也，忘其君者也。行其少
顷之怒，而丧终身之躯，然且为之，是忘其身也。室家
立残，亲戚不免乎刑戮，然且为之，是忘其亲也。君上
之所恶，刑法之所大禁也，然且为之，是忘其君也。忧
忘其身，内忘其亲，上忘其君，是刑法之所不赦也，圣
王之所不畜也。“乳彘不触虎，乳狗不远游”，不忘其亲
也；小人忧忘其身，内忘其亲，上忘其君，则是人也，而
曾狗彘之不若也。凡斗者必自以为是，而以人为非
也。己诚是也，人诚非也，则是己君子而人小人也。以
君子与小人相贼害也，忧以忘其身，内以忘其亲，上
以忘其君，岂不过甚矣哉！是人也，所谓以狐父之戈
钃牛矢也，将以为智耶，则愚莫大焉；将以为利耶，则
害莫大焉；将以为荣耶，则辱莫大焉；将以为安耶，则
危莫大焉。人之有斗何哉？我欲属之狂惑疾病耶，则
不可，圣王又诛之。我欲属之鸟鼠禽兽耶，则不可，其
形体又人，而好恶多同。人之有斗何哉？我甚丑之。